

Liikenne- ja viestintäministeriö

kirjaamo@lvm.fi

tomi.lindholm@lvm.fi

Viitteenne LVM/1024/03/2015

**SLP Jakelu Oy:n lausunto postilakiluonnoksesta**

SLP Jakelu Oy kiittää mahdollisuudesta lausua postilain muuttamista koskevasta hallituksen esitysluonnoksesta ja lausuntonaan esittää seuraavaa.

Keskeiset asiat:

SLP Jakelun mielestä luonnos postilain muutoksesta sisältää ehdotuksia, jotka avaavat mahdollisuuksia yksityisille jakeluyrityksille toimia jakelumarkkinoilla. Kuitenkin ehdotuksia tulee täsmentää, jotta turvataan mahdollisimman tasapuolinen kilpailu ja toisaalta varmistetaan sanomalehtien toimintaedellytykset ja kansalaisten tasavertainen tiedonsaanti.

SLP Jakelu Oy:n mielestä viisipäiväinen jakelu tulisi turvata koko maassa. Yksityiset jakeluyritykset voisivat jatkossa jakaa myös postinsaajien peruspalveluun kuuluvia tuotteita, mutta päävastuu näiden jakelujen järjestämisestä olisi Postilla. Tällöin turvataan jakelutoiminnan kustannustehokkuus hyödyntämällä eri jakelujen yhdistämistä sanomalehtien kanssa. Jakelu tulisi toimittaa aina fyysisenä jakeluna.

Yrityksemme on huolissaan lakiehdotuksessa esitetystä yleispalvelutuotteiden kulkunopeuden alentamisesta kahden päivän nopeudesta neljään päivään ja samalla heikentäen laatuvaatimuksia. Mielestämme se on radikaali heikennys, joka vaarantaa jakelun laatustandardin. Esitetty malli mahdollistaa käytännössä 1-2 kertaa viikossa tapahtuvan jakelun, eikä täten enää ole tarkoituksen mukainen. Koemme, että laadukkaan jakelun turvaamiseksi on tärkeää, että jakelu on säännöllistä ja ennakoitavaa. Erityisesti sanomalehtien osalta on jakelupäivien oltava samat koko maassa.

SLP Jakelu Oy kannattaa ehdotusta haja-asutusalueiden jakelupalvelujen kilpailuttamisesta, koska oikein toteutettuna sillä on merkitystä palveluiden säilymiseen ja saatavuuteen taajamien ulkopuolella. Koemme tärkeäksi, että vaikka laissa säädetäänkin vain yleispalvelutuotteiden jakelusta, hankintamenettely kattaa Posti Oyj:n toimesta myös muut kuin yleispalveluvelvoitteeseen kuuluvat tuotteet. Tällöin uudistuksessa tavoitellut hyödyt voidaan helpommin toteuttaa, kun saadaan tarpeeksi suuria volyymejä jaettavaksi ja toiminta saadaan kustannustehokkaammaksi. Hankintamenettelyn kohteena olevat alueet tulisi kartoittaa Posti Oyj:n ulkopuolisen toimijan toimesta ennen kilpailuttamista, koska hyötyjen saavuttamiseksi on erityisen tärkeää tuntea ja analysoida alueet tarkasti. Lisäksi tulee huomioida, että yleispalveluyrityksen on kohdeltavan hankintamenettelyyn osallistuja tasapuolisesti, eikä se saa esittää ehtoja, jotka sulkisivat mahdollisuuden tarjota palveluja myös muille asiakkaille. Kilpailutus ei ole oikeudenmukainen, jos yleispalvelutarjoaja osallistuu itse kilpailutukseen tarjoajana. Kuitenkin niille alueille, joihin ei hyväksyttäviä tarjouksia tule, voivat he järjestää jakelun itse. Koemme, että hankintamenettelyn tasapuolisuus pitäisi turvata lainsäädännön avulla.

Lakiesityksessä esitetään, että postinumerotiedot tulisi tarjota maksutta. SLP Jakelu Oy pitää tätä ehdotusta hyvänä, mutta samalla esitämme tasapuolisen kilpailun kannalta, että postinumeroalueiden hallintaa pitäisi ottaa kantaa lakiesityksessä. Tällä hetkellä Posti Oyj pystyy määrittelemään postinumeroalueet omien tarpeittensa pohjalta ja siten ehkäisemään kilpailevaa toimintaa.

Jotta alalle voi syntyä kilpailua, on välttämätöntä, että jakeluyrityksillä on oikeat vastaanottajan osoitetiedot käytössä. Siten pystytään varmistamaan jakelupalveluiden hyvä laatu. Laissa on varmistettava, että rajapinnan kautta on saatavissa tiedot mm. väliaikaisesti osoitteenmuutoksista, jakelukeskeytyksistä, postilaatikkojen sijaintitiedot ja fyysiset jakeluosoitteet postilokeroille, -yritysnumeroille ja virtuaalipostilokeroille.

SLP Jakelu Oy:n mielestä on tärkeää, että Posti Oyj velvoitetaan aloittamaan valmistelutyöt osoiterekisterin rajapinnan avaamiseksi jo nyt, jotta muilla postiyrityksillä olisi ne käytettävissä lain tullessa voimaan 1.6.2017.

Tenna Talvi-Pietarila

SLP Jakelu Oy